புகைபோக்கி மூலமாகக் குறைவான சல்பரைத்தான் வெளியேற்றுகிறோம், அதனால் இப்போதுள்ள புகைபோக்கியின் அளவு போதுமானது என்று சொல்கிறார்கள். ஐ.ஐ.டியின் ஓய்வு பெற்ற பேராசிரியர் சுவாமிநாதன் கூற்றுப்படி, 'ஸ்டெர்லைட் உருக்கு ஆலையின் புகைபோக்கி அரசு விதிகளின்படி, 102.8 மீட்டர் உயரம் இருக்க வேண்டும். ஆனால் இருப்பதோ 60 மீட்டர்தான். சல்பியூரிக் அமில உற்பத்தி ஆலையின் புகைக்குழாயின் உயரம் 83.5 மீட்டர் உயரம் கொண்டதாக இருக்க வேண்டும். ஆனால், அதுவும் 60 மீட்டர் உயரம் மட்டும்தான் உள்ளது. புதிதாக ஆலைக் கட்ட அனுமதி வாங்கி இருக்கும் இடத்தில் புகைக்குழாயின் உயரம் 165 மீட்டர் என்று ஸ்டெர்லைட் நிறுவனம் குறிப்பிடுகிறது. பழைய ஆலை போன்று அதே திறன் கொண்ட புதிய ஆலைக்கு மட்டும் ஏன் 165 மீட்டர் என்று குறிப்பிட வேண்டும்' என்று குறிப்பிடுகிறார். இங்குதான் முரண்களை வேறுபடுத்திப் பார்க்க வேண்டும். குறைவான உயரமுள்ள புகைக்குழாயில் வெளியேறும் சல்பர் டை ஆக்சைடின் அளவு பாதுகாப்பானது அல்ல. மக்களுக்குப் பல தீமைகளை ஏற்படுத்திவிடும்.